डेमोक्रेटिक पार्टी के इस नेता ने अपनी 66 साल की पत्नी को लेकर कहा, '' जहाँ तक मैं कह सकता हूँ, वह मुझसे बेहतर स्थिति में हैं.''साल 2016 में प्रस्तावित राष्ट्रपति चुनाव के लिए हिलेरी क्लिंटन उम्मीदवार मानी जा रही हैं, वह 2012 में बीमार पड़ गई थीं.पिछले हफ़्ते कार्ल रोव ने राष्ट्रपति पद पर उनकी दावेदारी पर सवाल उठाते हुए कथित तौर पर कहा था कि उनके दिमाग को क्षति पहुँची है.'दी न्यूयार्क पोस्ट' की मंगलवार की ख़बर के मुताबिक़ जॉर्ज डब्लू बुश के राष्ट्रपति चुनाव के पीछे रोव की ही रणनीति थी. पिछले हफ़्ते उन्होंने लॉस एंजिलिस में श्रोताओं के सामने कहा था, '' एक महीने अस्पताल में रहने के बाद जब वो सामने आईं तो वह चश्मा पहने हुईं थीं, जो कि केवल मष्तिस्क आघात से पीड़ित लोगों के लिए था. हमें यह जानने की ज़रूरत है कि उनके साथ क्या हो रहा है.''वास्तव में दिसंबर 2012 में पेट में संक्रमण होने की वजह से हिलेरी क्लिंटन तीन दिन तक अस्पताल में भर्ती रहीं थी. शरीर में बुरी तरह पानी की कमी हो जाने के बाद वो अपने घर में ही गिर पड़ी थीं. इससे उन्हें मस्तिष्काघात हुआ था. अस्पताल में डॉक्टरों ने उनके ख़ून के थक्के का इलाज किया था.कार्ल रोव ने बाद में आई रिपोर्ट को विवादित बना दिया. उन्होंने फ़ॉक्स न्यूज से कहा, '' मैंने यह नहीं कहा कि उन्हें मस्तिष्क क्षति हुई थी. मैंने कहा कि उन्हें गंभीर स्वास्थ्य समस्याएं हैं.''डेमोक्रेट नेताओं और कुछ विश्लेषकों का कहना है कि 2016 में होने वाले राष्ट्रपति चुनाव को नज़दीक आता देख रोव सार्वजनिक बहसों में हिलेरी क्लिंटन के स्वास्थ्य को मुद्दा बनाने की कोशिश कर रहे हैं.लिबरल डेली बिस्ट के स्तंभकार माइकल टोमास्की ने मंगलवार को एमएसएनबीसी से कहा, '' यह इन मुद्दों को लाने के तरीके हैं, राष्ट्रपति पद की दौड़ में शामिल किसी व्यक्ति या जो शपथ लेते समय 69 साल का होन जा रही हों उन्हें निश्चित तौर पर स्वास्थ्य से जुड़े या अन्य सवालों के जवाब देने चाहिए.''वॉशिंगटन में पीटरसन फ़ाउंडेशन फिस्कल समिट में बिल क्लिंटन ने बुधवार को कहा कि हिलेरी क्लिंटन को लगा आघात गंभीर था और उन्हें उससे उबरने में छह महीने लगे.उन्होंने कहा, '' देखिए, वो अब हर हफ्ते कसरत करती हैं, वह मज़बूत हैं, वह अच्छा काम कर रही हैं. निश्चित रूप से उनमें अब अधिक क्षमता है.''(बीबीसी हिन्दी के एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)